CELEX: 32020R0448
Language: fi
Date: 2019-12-17 00:00:00
Title: Komission delegoitu asetus (EU) 2020/448, annettu 17 päivänä joulukuuta 2019, delegoidun asetuksen (EU) 2016/2251 muuttamisesta tarkentamalla suojaustarkoituksessa tehtyjen OTC-johdannaissopimusten käsittelyä tiettyjen yksinkertaisten, läpinäkyvien ja standardoitujen arvopaperistamisten yhteydessä (ETA:n kannalta merkityksellinen teksti)

27.3.2020   
               
               
                  FI
               
               
                  Euroopan unionin virallinen lehti
               
               
                  L 94/8
               
            
         KOMISSION DELEGOITU ASETUS (EU) 2020/448,
         annettu 17 päivänä joulukuuta 2019,
         delegoidun asetuksen (EU) 2016/2251 muuttamisesta tarkentamalla suojaustarkoituksessa tehtyjen OTC-johdannaissopimusten käsittelyä tiettyjen yksinkertaisten, läpinäkyvien ja standardoitujen arvopaperistamisten yhteydessä
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon OTC-johdannaisista, keskusvastapuolista ja kauppatietorekistereistä 4 päivänä heinäkuuta 2012 annetun Euroopan parlamentin ja neuvoston asetuksen (EU) N:o 648/2012 (1) ja erityisesti sen 11 artiklan 15 kohdan,
         sekä katsoo seuraavaa:
         
                     (1)
                  
                  
                     Asetuksen (EU) N:o 648/2012 11 artiklan 15 kohtaa on muutettu Euroopan parlamentin ja neuvoston asetuksen (EU) 2017/2402 (2) 42 artiklan 3 kohdalla. Muutoksella pyrittiin varmistamaan, että katettuihin joukkolainoihin liittyviä OTC-johdannaisia ja arvopaperistamisiin liittyviä OTC-johdannaisia kohdellaan samalla tavalla siltä osin kuin on kyse OTC-johdannaisiin, joita ei määritetä keskusvastapuolessa, sovellettavista vakuusvaatimuksista. Koska komission delegoitu asetus (EU) 2016/2251 (3) perustuu asetuksen (EU) N:o 648/2012 11 artiklan 15 kohtaan, delegoitua asetusta olisi muutettava siten, että siinä otetaan huomioon asetuksen (EU) N:o 648/2012 11 artiklan 15 kohtaan tehty muutos sisällyttämällä siihen riskienpienentämistekniikoita koskevat säännöt sellaisten OTC-johdannaissopimusten osalta, joita ei määritetä keskusvastapuolessa ja joita arvopaperistamista varten perustettu erillisyhtiö on tehnyt arvopaperistamisen yhteydessä.
                  
               
                     (2)
                  
                  
                     Asetuksen (EU) N:o 648/2012 muutetun 11 artiklan 15 kohdan mukaisesti OCT-johdannaissopimuksiin, joita ei määritetä keskusvastapuolessa ja joita arvopaperistamista varten perustettu erillisyhtiö on tehnyt arvopaperistamisen yhteydessä, sovellettavia riskienpienentämistekniikoita koskevissa säännöissä olisi otettava huomioon vaikeudet, joita arvopaperistamista varten perustetuilla erillisyhteisöillä on vakuuksien antamisessa. Koska arvopaperistamista varten perustetut erillisyhtiöt on yleensä muodostettu siten, että ne tuottavat hyvin vähän ylimääräistä likviditeettiä, niillä on vähemmän omaisuuseriä, joita ne voivat käyttää vakuuksien vaihtoon. Tämä estää arvopaperistamista varten perustettuja erillisyhtiöitä vaihtamasta vakuuksia delegoidun asetuksen (EU) 2016/2251 vaatimuksia täysin vastaavalla tavalla. Sen takia arvopaperistamista varten perustettuja erillisyhtiöitä ei tiettyjen edellytysten täyttyessä pitäisi yksinkertaisen, läpinäkyvän ja standardoidun arvopaperistamisen yhteydessä velvoittaa asettamaan vakuuksia. Tämä antaisi arvopaperistamista varten perustetuille erillisyhtiöille yksinkertaisen, läpinäkyvän ja standardoidun arvopaperistamisen yhteydessä jonkin verran joustonvaraa ja varmistaisi samalla niiden vastapuolille aiheutuvien riskien rajallisuuden. Arvopaperistamista varten perustettuihin erillisyhtiöihin ei yksinkertaisen, läpinäkyvän ja standardoidun arvopaperistamisen yhteydessä kuitenkaan sovelleta minkäänlaisia rajoituksia, jotka koskevat vakuuksien keräämistä vastapuolilta tai niiden palauttamista myöhemmin määrättynä aikana. Sen takia arvopaperistamista varten perustettujen erillisyhtiöiden vastapuolten on yksinkertaisen, läpinäkyvän ja standardoidun arvopaperistamisen yhteydessä asetettava vaihtuva vakuus käteisvaroina. Vastapuolilla olisi oltava oikeus saada vakuus takaisin kokonaan tai osittain, ja arvopaperistamista varten perustettuja erillisyhtiöitä olisi vaadittava ainoastaan keräämään käteisvaroina asetettu vaihtuva vakuus ja asettamaan vaihtuva vakuus saatujen käteisvarojen suuruisena. Tämä vastaa asetuksen (EU) 2017/2402 johdanto-osan 41 kappaletta, jossa mainitaan tarve varmistaa katettuihin joukkolainoihin liittyvien johdannaisten ja arvopaperistamisiin liittyvien johdannaisten yhdenmukainen kohtelu määritysvelvoitteen ja sellaisia OTC-johdannaisia koskevien vakuusvaatimusten suhteen, joita ei määritetä keskusvastapuolessa.
                  
               
                     (3)
                  
                  
                     Sen vuoksi olisi muutettava delegoitua asetusta (EU) 2016/2251.
                  
               
                     (4)
                  
                  
                     Tämä asetus perustuu teknisten sääntelystandardien luonnoksiin, jotka Euroopan pankkiviranomainen, Euroopan vakuutus- ja lisäeläkeviranomainen ja Euroopan arvopaperimarkkinaviranomainen ovat toimittaneet komissiolle.
                  
               
                     (5)
                  
                  
                     Euroopan pankkiviranomainen, Euroopan vakuutus- ja lisäeläkeviranomainen ja Euroopan arvopaperimarkkinaviranomainen ovat järjestäneet avoimet julkiset kuulemiset teknisten sääntelystandardien luonnoksista, joihin tämä asetus perustuu, analysoineet mahdollisia asiaan liittyviä kustannuksia ja hyötyjä sekä pyytäneet lausunnon Euroopan parlamentin ja neuvoston asetuksen (EU) N:o 1093/2010 (4) 37 artiklan mukaisesti perustetulta pankkialan osallisryhmältä, Euroopan parlamentin ja neuvoston asetuksen (EU) N:o 1094/2010 (5) 37 artiklan mukaisesti perustetuilta vakuutus- ja jälleenvakuutusalan osallisryhmältä ja lisäeläkealan osallisryhmältä ja Euroopan parlamentin ja neuvoston asetuksen (EU) N:o 1095/2010 (6) 37 artiklan mukaisesti perustetulta arvopaperimarkkina-alan osallisryhmältä,
                  
               ON HYVÄKSYNYT TÄMÄN ASETUKSEN:
         
            1 artikla
            Delegoidun asetuksen (EU) 2016/2251 muutos
            Lisätään delegoituun asetukseen (EU) 2016/2251 30 a artikla seuraavasti:
            
               
                  ”30 a artikla
                  
                  Suojaustarkoituksessa arvopaperistamisiin liittyvien johdannaisten käsittely
                  
                     1.   Poiketen siitä, mitä 2 artiklan 2 kohdassa säädetään, ja silloin kun tämän artiklan 2 kohdassa esitetyt edellytykset täyttyvät, vastapuolet voivat riskienhallintamenettelyissään määrätä sellaisten OTC-johdannaissopimusten osalta, joita arvopaperistamista varten perustettu erillisyhtiö on tehnyt Euroopan parlamentin ja neuvoston asetuksen (EU) 2017/2402 (*1) 2 artiklan 1 kohdassa tarkoitetun arvopaperistamisen yhteydessä ja jotka täyttävät asetuksen (EU) N:o 648/2012 4 artiklan 5 kohdan edellytykset, seuraavaa:
                     
                                 a)
                              
                              
                                 vaihtuvaa vakuutta ei kirjata arvopaperistamista varten perustetulle erillisyhtiölle, vaan se kerätään tämän vastapuolelta käteisvaroina ja palautetaan määrättynä aikana vastapuolelle;
                              
                           
                                 b)
                              
                              
                                 alkuvakuutta ei kirjata eikä kerätä.
                              
                           
                  
                     2.   Edellä olevaa 1 kohtaa sovelletaan silloin, kun kaikki seuraavat edellytykset täyttyvät:
                     
                                 a)
                              
                              
                                 arvopaperistamista varten perustetun erillisyhtiön kanssa arvopaperistamisen yhteydessä tehdyn OTC-johdannaissopimuksen vastapuolella on vähintään sama etuoikeusasema kuin korkeimman arvopaperistettujen velkakirjojen etuoikeusluokan haltijoilla, edellyttäen, että vastapuoli ei ole maksukyvytön eikä asianomainen osapuoli;
                              
                           
                                 b)
                              
                              
                                 arvopaperistamista varten perustettuun erillisyhtiöön, jonka kanssa OTC-johdannaissopimus on tehty arvopaperistamisen yhteydessä, sovelletaan jatkuvasti erillisten takausten tasoa, joka vastaa korkeinta arvopaperistettujen velkakirjojen etuoikeusluokkaa, eli vähintään 2 prosenttia perimättä olevista velkakirjoista;
                              
                           
                                 c)
                              
                              
                                 nettoutusryhmä ei sisällä sellaisia OTC-johdannaissopimuksia, jotka eivät liity arvopaperistamiseen.
                              
                           
               
            
         
         
            2 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 17 päivänä joulukuuta 2019.
            
               
                  Komission puolesta
               
               Ursula VON DER LEYEN
               
                  Puheenjohtaja
               
            
         
         
            (1)  EUVL L 201, 27.7.2012, s. 1.
         
            (2)  Euroopan parlamentin ja neuvoston asetus (EU) 2017/2402, annettu 12 päivänä joulukuuta 2017, yleisestä arvopaperistamista koskevasta kehyksestä ja erityisestä kehyksestä yksinkertaiselle, läpinäkyvälle ja standardoidulle arvopaperistamiselle sekä direktiivien 2009/65/EY, 2009/138/EY ja 2011/61/EU ja asetusten (EY) N:o 1060/2009 ja (EU) N:o 648/2012 muuttamisesta (EUVL L 347, 28.12.2017, s. 35).
         
            (3)  Komission delegoitu asetus (EU) 2016/2251, annettu 4 päivänä lokakuuta 2016, OTC-johdannaisista, keskusvastapuolista ja kauppatietorekistereistä annetun Euroopan parlamentin ja neuvoston asetuksen (EU) N:o 648/2012 täydentämisestä OTC-johdannaissopimuksiin, joita ei määritetä keskusvastapuolessa, sovellettavia riskienpienentämistekniikoita koskevilla teknisillä sääntelystandardeilla (EUVL L 340, 15.12.2016, s. 9).
         
            (4)  Euroopan parlamentin ja neuvoston asetus (EU) N:o 1093/2010, annettu 24 päivänä marraskuuta 2010, Euroopan valvontaviranomaisen (Euroopan pankkiviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/78/EY kumoamisesta (EUVL L 331, 15.12.2010, s. 12).
         
            (5)  Euroopan parlamentin ja neuvoston asetus (EU) N:o 1094/2010, annettu 24 päivänä marraskuuta 2010, Euroopan valvontaviranomaisen (Euroopan vakuutus- ja lisäeläkeviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/79/EY kumoamisesta (EUVL L 331, 15.12.2010, s. 48).
         
            (6)  Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).